Stine Rex indrømmer, at hun ikke er helt almindelig. - Der er ingen normale mennesker, som giver sig i kast med det her. Nogen vil nok påstå, at jeg ikke er helt rask, sagde Stine Rex med et smil, inden hun torsdag klokken 10 kastede sig ud i et vildt forsøg på at slå verdensrekorden i løb på 72 timer. Den uofficielle verdensrekord for kvinder er godt 485 kilometer løb på 72 timer. Den nordjyske ultraløber Stine Rex skal altså løbe 486 kilometer for at slå rekorden. Og det forsøger hun lige nu rundt om en sø i Aabybro i Nordjylland. Et forsøg som TV2 Nord sender live fra i 72 timer - en uofficiel verdensrekord i længste sports-liveudsendelse. Ruten er cirka 1,4 kilometer, så Stine Rex skal løbe 347 runder om søen, hvis hun skal kalde sig uofficiel verdensmester. Lørdag formiddag klokken 10 rundede hun 48 timer med løb, hvor hun vel at mærke har sovet under to timer samlet. - Det går faktisk stadig godt, men jeg begynder at kunne mærke, at jeg har løbet i to døgn. Jeg er sgu lidt øm i kroppen, kan jeg mærke, sagde hun ude på ruten. I de første to døgn har Stine Rex løbet 356 kilometer omkring søen i Aabybro. Dermed skal hun tilbagelægge 130 kilometer det sidste døgn for at nå sit mål. Undervejs har hun blandt andet fået selskab af Aalborgs borgmester Lasse Frimand, CS GO-stjernen Jacob "Pimp" Winneche og senest de tidligere badmintonstjerner Kamilla Rytter Juhl og Christinna Pedersen. Slår danmarksrekorden med længder Allerede lørdag morgen slog Stine Rex danmarksrekorden for længste distance på 72 timer, da hun rundede 340 kilometer vel at mærke med over 26 timer tilbage af forsøget. Det blev fejret med flag og konfettirør af det store team, som Stine Rex har med til det vilde rekordforsøg. - Tak, tak skal I have, lød det fra Stine Rex, da hun løb ind i konfettien. Krise i nat Stine Rex har gennem hele forsøget forsøgt at holde et konstant tempo i benene. Det første døgn sov hun kun 20 minutter. Men natten mellem fredag og lørdag, indtraf den første krise. - Jeg er bare færdig. Hvad gør vi lige?, lød det fra Stine Rex, der måtte en tur ind at sove i den camper, der står ved det store rekordevent ved TV2 Nord. Hun fandt dog fornyet energi og har siden løbet med både børn og voksne ved sin side. Under rekordforsøget samles der penge ind til organisationen Skyggebørn, der hjælper børn i sorg. Lørdag formiddag er der kommet 75.080 kroner ind i støtteindsamlingen via MobilePay.

Opsummering:
Nordjyske Stine Rex er i færd med at gøre noget, som ingen anden kvinde i verden har formået.